- Մենք, լրացուցիչ ունկնդրումներով, բեմելի համար ընտրում ենք լավագույն ութնյակին, ովքեր չեն զլանում ամենօրյա ընթացքում, չեն խախտում աշխատանքային կարգապահությունը: Օպերային թատրոնը թիմային, կոլեկտիվ աշխատանք է պահանջում և, բարեբախտաբար, այդ թիմի ձևավորման խնդիրներ այժմ չունենք: Թիմային աշխատանքում կարևորն այն է, որ տնօրինական թևն ամեն ինչ անում է ստեղծագործությանը աջակցելու համար: Հիմա ավելի հեշտ է աշխատել: Մինչև 2017-ը պլանավորված է ստեղծագործական աշխատանքը: Նոր հանդիսատես ձևավորելու միտումով մտածեցինք վերիզմի ուղղության գործեր բեմ հանել, ապա ավելի բարդերը: Կա այսպիսի հասկացություն` ներկայացումներ գնել կամ վարձակալել: Աշխարհում վաղուց է կիրառվում այս մեթոդը: Օրինակ, Աստանայի թատրոնը «Մետրոպոլիտենից» կամ «Լա Սկալայից» է վարձակալում իր խաղացանկը հարստացնող ներկայացումներ: Աշխարհում կան ոչ խաղացանկային թատրոններ, որոնք բեմադրած ներկայացումները խաղում են 8-10 անգամ, ապա վաճառում կամ վարձակալության տալիս, քանի որ իրենց ծախսերը կոմպենսացվել են, նոր շահույթի ակնկալություն չունեն, այլևս չեն խաղարկելու: Ապավինելով մեր անձնական մտերմությանը` մենք այս կարգի փորձ ենք նախաձեռնում Գերգիևի գլխավորած հռչակավոր թատրոնի համագործակցությամբ: 2016-ին նախատեսվում է Մարիինյան թատրոնից մի քանի տարով, խիստ խորհրդանշական գումարով, վարձակալել Վերդիի «Դիմակահանդեսը»` տեղում ցույց տալու համար, թե ինչպես են աշխատում աշխարհի լավագույն թատրոնները: Մեկ ամսով մեզ մոտ կհյուրընկալվեն Մարիինյանի ռեժիսորները. մրցույթով անցած երիտասարդ սկսնակ ռեժիսոր ներին` փորձնակներին, համապատասխան գործնական հմտություններ կփոխանցեն: Նրանց զգեստներն ու դեկորներն էլ մեր տրամադրության տակ են լինելու: Այսինքն անհամեմատ սուղ միջոցներով մենք հարստացնում ենք մեր խաղացանկը: Մեր երգիչներն էլ ավելի զբաղված կլինեն: